b'\n_START_ARTICLE_\nAlanija (Turkija)\n_START_SECTION_\nPavadinimai\n_START_PARAGRAPH_\nPer \xc5\xa1imtme\xc4\x8dius miestas tur\xc4\x97jo daug \xc5\xa1eiminink\xc5\xb3, kurie keit\xc4\x97 miesto pavadinimus. Prad\xc5\xbeioje Alanija buvo \xc5\xbeinoma kaip lot. Coracesium arba gr. Korakesion (i\xc5\xa1siki\xc5\xa1\xc4\x99s miestas). Bizantijos imperijos valdymo laikotarpiu miestas vadinosi Kalonoros arba Kalon Oros (gr. gra\xc5\xbeus arba nuostabus miestas). Seld\xc5\xbeiukai miest\xc4\x85 pavadino Alaiye (\xd8\xb9\xd9\x84\xd8\xa7\xd8\xb9\xd9\x8a\xd8\xa9), sultono Aladino Keikubado I\xe2\x80\x93ojo vardo deriniu. XII\xe2\x80\x93XIV a. ital\xc5\xb3 pirkliai miest\xc4\x85 vadino it. Candelore arba it. Cardelloro._NEWLINE_1935\xc2\xa0m. Turkijos prezidento Mustafos Kemalio Atatiurko vizito \xc4\xaf Alanij\xc4\x85 metu buvo suteiktas dabartinis miesto pavadinimas. Mat 1933\xc2\xa0m. oficialiame telegrafu perduotame kvietime aplankyti miest\xc4\x85 buvo \xc4\xafsiv\xc4\x97lusi ra\xc5\xa1ybos klaida ir vietoje Alaiye para\xc5\xa1yta Alanya\n_START_SECTION_\nIstorija\n_START_PARAGRAPH_\nKadrini urve (12\xc2\xa0km nuo miesto centro) \xc5\xbemon\xc4\x97s jau gyveno paleolito am\xc5\xbeiuje 20 000\xc2\xa0m. pr. m. e. Rastos finikie\xc4\x8di\xc5\xb3 kalba ra\xc5\xa1ytos lentel\xc4\x97s datuojamos 625 m. pr. m. e., o gyvenviet\xc4\x97 pamin\xc4\x97ta IV a. pr. m. e. graik\xc5\xb3 geografo\xe2\x80\x93keliautojo Skylakso rankra\xc5\xa1\xc4\x8diuose._NEWLINE_Kai \xc5\xa1ias vietoves u\xc5\xbekariavo Aleksandras Makedonietis, ant pusiasalio uolos \xc4\xaftvirtinimai jau buvo. Helenizmo laikotarpiu, A. Makedonie\xc4\x8dio \xc4\xafp\xc4\x97dinis Ptolem\xc4\x97jas I i\xc5\xa1 \xc4\x8dia i\xc5\xa1vyko. Jo dinastija piet\xc5\xb3 Anatolijos gyventojams suteik\xc4\x97 laisv\xc4\x99, tod\xc4\x97l \xc5\xa1io kra\xc5\xa1to Vidur\xc5\xbeemio j\xc5\xabros uostus pam\xc4\x97go piratai. Nuo 199 m. pr. m. e. miest\xc4\x85 vald\xc4\x97 Seleukid\xc5\xb3 karalius Antiocho III. 137 m. pr. m. e. Antiochas VII baig\xc4\x97 statyti nauj\xc4\x85 tvirtov\xc4\x99 ir uost\xc4\x85, kuri\xc4\x85 prad\xc4\x97jo jo pirmtakas Diodotas Trifonas._NEWLINE_Kai 102 m. pr. m. e. Kilikijos prokonsulu tapo Markas Antonijus, Romos respublika prad\xc4\x97jo kovoti su Kilikijos piratais._NEWLINE_67 m. pr. m. e. Pomp\xc4\x97jus i\xc5\xa1val\xc4\x97 Vidur\xc5\xbeemio j\xc5\xabr\xc4\x85, tuo pa\xc4\x8diu ir Alanijos pakrant\xc4\x99 nuo pirat\xc5\xb3. Alanijos uosto akvatorijoje \xc4\xafvyko Korakesiono m\xc5\xab\xc5\xa1is, Alanija buvo prijungta prie Pamfilijos, bet neram\xc5\xabs laikai t\xc4\x99s\xc4\x97si iki V a. Marko Antonijaus pastangomis, Alanijos laiv\xc5\xb3 statykloje buvo statomi laivai Egipto karalienei Kleopatrai._NEWLINE_Po Romos imperijos \xc5\xbelugimo ir padalinimo miestas priklaus\xc4\x97 Bizantijai, Pamfilijos, o paskui Konstantinopolio metropolijai. VII a. prasid\xc4\x97jus bizantie\xc4\x8di\xc5\xb3\xe2\x80\x93arab\xc5\xb3 karams, 681\xc2\xa0m. \xc4\xaf \xc5\xa1\xc4\xaf kra\xc5\xa1t\xc4\x85 at\xc4\x97jo islamas. 1071\xc2\xa0m. po Mancikerto m\xc5\xab\xc5\xa1io, Alanija tampo seld\xc5\xbeiuk\xc5\xb3 sultonato dalimi ir tik 1120\xc2\xa0m. Jonas II Komninas sustabd\xc4\x97 turk\xc5\xb3 seld\xc5\xbeiuk\xc5\xb3 ver\xc5\xbeim\xc4\x85si \xc4\xaf Ma\xc5\xbe\xc4\x85j\xc4\x85 Azij\xc4\x85._NEWLINE_Po ketvirtojo kry\xc5\xbeiaus \xc5\xbeygio iki 1221\xc2\xa0m. Alanija priklaus\xc4\x97 Kilikijos arm\xc4\x97n\xc5\xb3 karalystei. 1221\xc2\xa0m. Anatolijos seld\xc5\xbeiuk\xc5\xb3 sultonato sultonas Aladinas Keikubadas I \xe2\x80\x93 \xc5\xa1is u\xc5\xbe\xc4\x97m\xc4\x97 miest\xc4\x85. Alanija tapo sultonato \xc5\xbeiemos sostine. Miestas suklest\xc4\x97jo. Buvo pastatyta Alanijos tvirtov\xc4\x97 su vandens saugyklomis, 6,5\xc2\xa0km gynybine siena su 140 bok\xc5\xa1t\xc5\xb3, arsenalas, Kizil Kul\xc4\x97 (Raudonasis bok\xc5\xa1tas), o Alanijos uostas tapo svarbiu Vidur\xc5\xbeemio j\xc5\xabros prekybos uostu. Alanija vykd\xc4\x97 prekyb\xc4\x85 su Egipto Ajubid\xc5\xb3 dinastija, bei Italijos miestais\xe2\x80\x93valstyb\xc4\x97mis. U\xc5\xbe gynybin\xc4\x97s sienos buvo u\xc5\xbeveisti sodai, miestas spar\xc4\x8diai pl\xc4\x97t\xc4\x97si ir u\xc5\xbe gynybin\xc4\x97s sienos rib\xc5\xb3. Daugelis miesto \xc4\xaftvirtinim\xc5\xb3 i\xc5\xa1liko iki \xc5\xa1i\xc5\xb3 dien\xc5\xb3._NEWLINE_1243\xc2\xa0m. Kiose Dage m\xc5\xab\xc5\xa1is (turk. K\xc3\xb6se Da\xc4\x9f) su mongol\xc5\xb3 orda baig\xc4\x97 seld\xc5\xbeiuk\xc5\xb3 vie\xc5\xa1patavim\xc4\x85 Anatolijoje. Alanija prad\xc4\x97jo puldin\xc4\x97ti Anatolijos turkai. 1293\xc2\xa0m. miest\xc4\x85 vald\xc4\x97 Karamano\xc4\x9flu dinastija, o 1371\xc2\xa0m. \xc4\x8dia \xc5\xa1eimininkavo Luzinjan\xc5\xb3 dinastijos atstovai i\xc5\xa1 Kipro. 1427\xc2\xa0m. Karamano\xc4\x9flu u\xc5\xbe 5 000 auksini\xc5\xb3 miest\xc4\x85 pardav\xc4\x97 Egipto mamliukams, kol generolas Gedikas Achmedas Pa\xc5\xa1a (turk. Gedik Ahmed Pa\xc5\x9fa) 1471\xc2\xa0m. Alanij\xc4\x85 prijung\xc4\x97 prie Osman\xc5\xb3 imperijos. Alanija tapo sand\xc5\xbeako I\xc4\x8delio (turk. \xc4\xb0\xc3\xa7el) provincijos (nuo 2002\xc2\xa0m. Mersino provincija) sostine. I\xc5\xa1sipl\xc4\x97t\xc4\x97 uostas, per kuri vyko medienos eksportas \xc4\xaf Europ\xc4\x85._NEWLINE_1608\xc2\xa0m. rugs\xc4\x97jo 6 d. miestas atr\xc4\x97m\xc4\x97 Venecijos Respublikos \xc5\xa0v. Stepono ordino karo laivyno atak\xc4\x85._NEWLINE_1868\xc2\xa0m. miestas priskirtas Antalijos provincijai._NEWLINE_Po pirmojo pasaulinio karo Alanija atiteko Italijai ir tik 1923\xc2\xa0m. pasira\xc5\xa1ius Lozanos sutart\xc4\xaf buvo pripa\xc5\xbeinta \xc5\xa1iuolaikinei Turkijos Respublikai. Alanija stipriai nukent\xc4\x97jo per kar\xc4\x85, o ypa\xc4\x8d d\xc4\x97l gyventoj\xc5\xb3 persik\xc4\x97limo. Did\xc5\xbeioji dalis krik\xc5\xa1\xc4\x8dioni\xc5\xb3 bendruomen\xc4\x97s i\xc5\xa1sik\xc4\x97l\xc4\x97 gyventi \xc4\xaf Graikij\xc4\x85._NEWLINE_\xc4\xae Alanij\xc4\x85 turizmas at\xc4\x97jo 1960 m. ir jis buvo populiarus tarp vietos turk\xc5\xb3, nes buvo tikima gydomosiomis Damlato urvo savyb\xc4\x97mis. Tik 1998\xc2\xa0m. pasta\xc4\x8dius Antalijos oro uost\xc4\x85 Alanija tapo tarptautiniu kurortu.\n_START_SECTION_\nGeografija\n_START_PARAGRAPH_\nAlanija yra Anatolijos pakrant\xc4\x97s Pamfilijos lygumoje, Vidur\xc5\xbeemio j\xc5\xabros, Antalijos \xc4\xaflankoje. Miestas yra Turkijos Rivjeros dalis u\xc5\xbeimantis 70\xc2\xa0km pakrant\xc4\x97s, \xc4\xafsik\xc5\xabr\xc4\x99s tarp Tauro kaln\xc5\xb3 \xc5\xa1iaur\xc4\x97je ir j\xc5\xabros pietuose. Kaln\xc5\xb3 ir j\xc5\xabros izoliuotoje Pamfilijos lygumoje yra b\xc5\xabdingi ryt\xc5\xb3 Vidur\xc5\xbeemio j\xc5\xabros spygliuo\xc4\x8di\xc5\xb3 mi\xc5\xa1kai: Libano kedrai, vis\xc5\xbealiai kr\xc5\xabmai, fikusai, datulin\xc4\x97s palm\xc4\x97s ir juodosios pu\xc5\xa1ys. U\xc5\xbe miesto \xc5\xa1iaur\xc4\x97je yra boksito, aliuminio r\xc5\xabdos telkiniai._NEWLINE_Alanijos miesto senamies\xc4\x8dio dalis, Alanijos tvirtov\xc4\x97 yra ant pusiasalio uolos. Vakarin\xc4\x97je uolos pus\xc4\x97je yra Damlato stalaktit\xc5\xb3 urvas. \xc4\xae rytus nuo uolos yra uostas, miesto centras, Keikubado I\xe2\x80\x93jo ir Portakalo sm\xc4\x97lio papl\xc5\xabdimiai, o vakarin\xc4\x97je\xc2\xa0\xe2\x80\x93 Damlato ir Kleopatros papl\xc5\xabdimiai (Romos karvedys Markas Antonijus buvo padovanoj\xc4\x99s Alanij\xc4\x85 savo mylimai Kleopatrai ir \xc5\xa1i m\xc4\x97go \xc4\x8dia lankytis).\n_START_SECTION_\nTransportas\n_START_PARAGRAPH_\nTurkijos greitkelis D400 i\xc5\xa1 Antalijos, centriniu Alanijos Atatiurko bulvaru, t\xc4\x99siasi \xc4\xaf rytus link Mersino. Kelias D695 i\xc5\xa1 Ankaros, 41\xc2\xa0km \xc4\xaf vakarus nuo miesto, prie Sid\xc4\x97s jungiasi su D400 keliu. Tarptautinis Antalijos oro uostas yra u\xc5\xbe 120\xc2\xa0km. Antalijos provincijoje gele\xc5\xbeinkeli\xc5\xb3 n\xc4\x97ra._NEWLINE_Alanijos uoste yra kruizini\xc5\xb3 laiv\xc5\xb3 prieplauka, o sezoniniai keltai ir laivai plaukia \xc4\xaf \xc5\xa1iaur\xc4\x97s Kipro turki\xc5\xa1k\xc4\x85j\xc4\x85 dal\xc4\xaf\xc2\xa0\xe2\x80\x93 Kir\xc4\x97nij\xc4\x85. \xc4\xae vakarus nuo miesto centro yra Alanijos jacht\xc5\xb3 uostas, kuris prad\xc4\x97jo veikti 2008\xc2\xa0m.\n_START_SECTION_\nSportas\n_START_PARAGRAPH_\nFK \xe2\x80\x9eAlanyaspor\xe2\x80\x9c (futbolas)'